El Reglament (UE) 1303/2013 del Parlament Europeu i del Consell, de 17 de desembre, pel qual s'estableixen les disposicions comunes relatives al Fons Europeu de Desenvolupament Regional (FEDER), al Fons Social Europeu (FSE), al Fons de Cohesió, al Fons Europeu Agrícola de Desenvolupament Rural (FEADER) i al Fons Europeu Marítim i de la Pesca (FEMP), i pel qual s'estableixen les disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca (d'ara endavant, Reglament MEC), defineix les disposicions generals aplicables a les intervencions comunitàries en el sector de la pesca i l'aqüícola.
El Reglament (UE) 508/2014, del Parlament Europeu i del Consell, de 15 de maig, relatiu al Fons Europeu Marítim i de la Pesca (d'ara endavant, Reglament FEMP), estableix les mesures financeres per a l'aplicació de la Política Pesquera Comuna (PCP), de les mesures pertinents relatives al Dret del Mar, del desenvolupament sostenible de les zones pesqueres i aqüícoles i de la pesca interior, i de la Política Marítima Integrada (PMI).
El Reglament Delegat (UE) núm. 2015/288 de la Comissió, de 17 de desembre, de 2014, completa el Reglament (UE) núm. 508/2014 del Parlament Europeu i del Consell, de 15 de maig de 2014, relatiu al període de temps i les dates en relació amb l'admissibilitat de les sol·licituds.
La Decisió de la Comissió de data 13 de novembre de 2015 (C(2015) 8118), modificada per la Decisió d'Execució de la Comissió de 13 de desembre de 2019 (C(2019) 89o6 final), aprova el Programa Operatiu del Fons Europeu Marítim i de la Pesca per al període 2014-2020 per Espanya.
Aquests ajuts es convoquen anticipats per a l'any 2020 en el marc del Programa Operatiu del Fons Europeu Marítim i de la Pesca per al període 2014-2020 d'acord amb el Reglament MEC i el Reglament FEMP i, concretament, es convoquen les mesures per donar resposta a la necessitat principal de millorar la protecció i restauració de la biodiversitat i els ecosistemes aquàtics establint règims compensatoris en la recollida de residus del mar en el marc de la Prioritat 1 "Fomentar una pesca sostenible des del punt de vista mediambiental, eficient en l'ús dels recursos, innovadora, competitiva i basada en el coneixement" del programa operatiu segons l'article 40.1.a) del Reglament (UE) 508/2014.
El Decret 1/2018, de 19 de maig, de creació, denominació i determinació de l'àmbit de competència dels departaments de l'Administració de la Generalitat de Catalunya, atribueix a l'article 3.13.3 l'exercici de la competència en matèria de polítiques de pesca al Departament d'Agricultura, Ramaderia, Pesca i Alimentació.
El Decret 43/2017, de 2 de maig, de reestructuració del Departament d'Agricultura, Ramaderia, Pesca i Alimentació, disposa com a funcions de la Direcció General de Pesca i Afers Marítims en els articles 53.1 c) i e) Planificar les actuacions en matèria d'ajuts al sector pesquer en el marc de la política pesquera europea i la d'impulsar la regulació normativa en matèria d'ordenació pesquera, gestió dels recursos marins i de les zones de protecció pesquera o marisquera, i d'altres mesures de protecció dels recursos marins.
Així mateix, l'article 53.1 m) estableix que la Direcció General de Pesca i Afers Marítims exerceix com a Organisme Intermedi de Gestió designat per l'Autoritat de Gestió segons la normativa europea dels Fons Estructurals Marítims i de la Pesca.
Conseqüentment, valorada la conveniència de donar suport al sector de la pesca mitjançant la concessió d'ajuts econòmics, d'acord amb els articles 92 i 93 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General de Pesca i Afers Marítims, i en ús de les atribucions que m'han estat conferides,
Convocar per a l'any 2020 els ajuts del Fons Europeu Marítim i de la Pesca destinats a la protecció i recuperació de la biodiversitat i els ecosistemes marins i règims de compensació en el marc d'activitats pesqueres sostenibles i recollida de deixalles marines d'acord amb les bases reguladores aprovades en l'Ordre ARP/11/2020, de 5 de febrer, per la qual s'aproven les bases reguladores dels ajuts que estableix el Fons Europeu Marítim i de la Pesca relatius a la protecció i recuperació de la biodiversitat i els ecosistemes marins i règims de compensació en el marc d'activitats pesqueres sostenibles i recollida de deixalles marines (DOGC núm. 8060, de10.2.2020).
El termini de presentació de sol·licituds és de 20 dies hàbils a comptar des de l'endemà de la publicació d'aquesta convocatòria al DOGC.
Els ajuts que preveu aquesta convocatòria, per un import total de 1.000.000,00 euros, tenen caràcter de cofinançats pel Fons Europeu Marítim i de la Pesca, d'acord amb el que preveuen el Reglament FEMP i el Programa Operatiu d'intervenció comunitària del FEMP per al període 2014-2020, i van a càrrec de la partida pressupostària D/482002400/6120/0072 del Departament d'Agricultura, Ramaderia, Pesca i Alimentació (DARP) per a l'any 2020.
Els percentatges de cofinançament són 75% a càrrec del FEMP i 25% a càrrec del DARP.
La determinació de la quantia dels ajuts es realitzarà en funció del nombre de sol·licituds presentades i de la disponibilitat pressupostària, d'acord amb els criteris de selecció i de valoració que s'estableixen als annexos de l'ordre que aprova les bases reguladores d'aquests ajuts.
L'òrgan instructor dels expedients d'ajut és el Servei de Foment d'Estructures Pesqueres, el qual podrà sol·licitar la documentació complementària o realitzar les comprovacions que consideri oportunes per acreditar el compliment dels requisits exigits.
L'òrgan competent per emetre la resolució sobre les sol·licituds és la persona titular de la Direcció General de Pesca i Afers Marítims.
A aquests efectes, es nomena una Comissió de valoració, que serà l'òrgan col·legiat encarregat de valorar les sol·licituds presentades i d'emetre l'informe corresponent, i estarà formada pel/per la subdirector/a general de Pesca i Aqüicultura, el/la cap del Servei de Foment d'estructures Pesqueres i el/la responsable d'Aqüicultura i Oceanografia.
En cas d'absència d'algun dels membres de l'esmentada comissió, en seran suplents el/la cap del Servei de Recursos Marins, el/la cap del Servei de Control i Acció marítims, i el/la director/a gerent de l'Escola de Capacitació Nauticopesquera de Catalunya.
El termini màxim per emetre la resolució i notificar-la per via telemàtica a la persona sol·licitant, d'acord amb l'apartat 13.2 de les bases reguladores, és de sis mesos, a comptar des de la data en què finalitza el termini de presentació de sol·licituds.
L'aprovació d'aquest acte implica l'autorització a les unitats administratives per a la comptabilització de la disposició de crèdit a favor dels beneficiaris en el sistema corporatiu de la comptabilitat GECAT i l'autorització per a la comptabilització del reconeixement de les obligacions econòmiques derivades, que haurà d'efectuar-se un cop la unitat administrativa competent hagi verificat el compliment de la finalitat de l'objecte de la subvenció i el compte justificatiu de les despeses elegibles presentades per la persona beneficiària.
Contra la resolució del director o la directora general de Pesca i Afers Marítims, que no posa fi a la via administrativa, es podrà interposar recurs d'alçada davant el conseller o consellera d' Agricultura, Ramaderia, Pesca i Alimentació en el termini d'un mes a comptar a partir de l'endemà de la notificació de la resolució, sense perjudici que se'n pugui interposar qualsevol altre que es consideri adient.
En cas de silenci administratiu, el recurs d'alçada davant el conseller o la consellera d'Agricultura, Ramaderia, Pesca i Alimentació es podrà interposar en qualsevol moment a partir de l'endemà del dia en què s'exhaureixi el termini per resoldre i notificar, tal com estableix l'apartat anterior.
Una vegada concedida la subvenció, es tramitarà la proposta d'ordenació del pagament d'una bestreta del 50% de l'import total subvencionat, d'acord amb l'apartat 14.10 de les bases reguladores.
El pagament d'aquest ajut es farà efectiu en funció de les disponibilitats de la tresoreria de la Generalitat.
La resta del pagament es tramitarà una vegada acreditada per la persona beneficiària la realització de les activitats subvencionades i dels justificants de les despeses suportades per a la realització d'aquestes actuacions.
Els ajuts concedits es faran públics en la seu electrònica de la Generalitat de Catalunya, http://seu.gencat.cat i al web http://agricultura.gencat.cat/beneficiarisajuts, fent ús dels mitjans electrònics establerts.
Així mateix, els beneficiaris figuraran en la llista d'operacions publicada de conformitat amb l'establert en l'article 119.2 del Reglament (UE) núm. 508/2014, del Parlament Europeu i del Consell, de 15 de maig de 2014, relatiu al Fons Europeu Marítim i de Pesca.
A tal efecte, els assisteixen els drets continguts el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques respecte del tractament de dades personals i la lliure circulació d'aquestes dades i pel qual es deroga la Directiva 95/46/CE (Reglament general de protecció de dades), i la Llei Orgànica 3/2018, de 5 de desembre, de Protecció de Dades Personals i garantia dels drets digitals.
Les persones beneficiàries han de realitzar les actuacions objecte dels ajuts i justificar-les abans de la data que estableixi la resolució de concessió i l'acreditació de la despesa, com a màxim, el 15 de octubre de 2020.
Transcorregut el termini establert sense que aquesta justificació hagi estat presentada a la DGPAM, requerirà a la persona beneficiària perquè en el termini improrrogable de 15 dies hàbils presenti la justificació.
La falta de presentació en el termini establert en aquest apartat comporta la revocació i, si s'escau, l'exigència del reintegrament més els interessos, si escau, i altres responsabilitats establertes en la legislació aplicable en matèria de subvencions.
Aquests ajuts cofinançats amb el FEMP es tramiten d'acord amb les funcions com a organisme intermedi de gestió i certificació dels ajuts FEMP, la Direcció General de Pesca i Afers Marítims i la Direcció de Serveis del Departament d'Agricultura, Ramaderia, Pesca i Alimentació, respectivament.
Qualsevol persona que tingui coneixement de fets que poguessin ser constitutius de frau o irregularitat en relació amb projectes o operacions finançats amb els ajuts regulats en aquestes bases reguladores podrà posar els esmentats fets en coneixement del Servei Nacional de Coordinació Antifrau de la Intervenció General de l'Administració de l'Estat per mitjanes electrònics a través del canal habilitat en l'adreça web http://www.igae.pap.hacienda.gob.es/sitios/igae/es-ES/snca/Paginas/ComunicacionSNCA.aspx, i en els termes que estableix la Comunicació 1/2017, de 3 d'abril, que es pot consultar a l'adreça web: http://www.igae.pap.hacienda.gob.es/sitios/igae/es-ES/snca/Documents/
Contra aquesta Resolució, que posa fi a la via administrativa, es pot interposar recurs contenció administratiu davant el Tribunal Superior de Justícia de Catalunya en el termini de dos mesos, a comptar de la seva publicació al Diari Oficial de la Generalitat de Catalunya, i, potestativament, recurs de reposició davant la consellera d'Agricultura, Ramaderia, Pesca i Alimentació en el termini d'un mes.